Szabadulás a Sátán markából
Jézus Krisztus meg tud szabadítani a Sátán kezéből

Bizonyára sokakat megrázott – és talán fölrázott – a nemrégiben történt mezőkovácsházi gyilkosság, amikor egy sátánimádó fiú a saját húgát brutálisan földarabolta. Azóta más hasonló szörnyűségről is hallhattunk, olvashattunk. Jó lenne, ha sokan azok közül, akik eddig csak legyintenek az egészre, végre komolyan vennék: nem mese a Sátán és a démonok léte, és nagyon is reális dolog az, hogy az emberek ördögi szorításban vergődhetnek, ördögi hatások alatt cselekedhetnek... Mégis elsősorban azt szeretném, ha Jézus Krisztus személye és szabadító hatalma is fölragyoghatna sokak számára!
A nyílt sátánimádás jelentkezése kétségtelenül a világtörténelemnek a felé az antikrisztusi végkifejlete felé mutat, amely Jézus Krisztus dicsőséges visszajövetelét közvetlenül megelőzi (Jel 13,4.8.11-18). Meg kell jegyeznem, hogy a sátánkultusznak egyébként különösen is hatásos gerjesztői voltak bálványozott zenészek és együttesek már a 60-as évektől fogva: John Lennon kijelentette pl., hogy a Beatles sikeréért eladta a lelkét az ördögnek, a Rolling Stones pedig az ördög iránti szimpátiáról énekelt stb. Ma is vannak, Magyarországon is, olyan együttesek, amelyeknél elég nyíltan folyik a Sátánnal és az antikrisztusi jelképekkel való kacérkodás. Szeretném odakiáltani mindenkinek, akit csak elérhet a szavam: az ördöggel nem lehet játszani!
Nemcsak a direkt sátánimádás révén kerülhetnek azonban emberek démoni befolyás alá. Van a Sátánnak sok más rejtett, titkos (=okkult) módszere is, melyeken keresztül ördögi hatások alá von embereket. Összefoglalóan okkult dolgoknak nevezzük ezeket, és okkultizmusnak a velük való foglalkozást. Ide tartozik mindenféle babonás hiedelem, varázslás, jóslás, bálványimádás és szellemidézés, pogány kultusz és titokzatos erőkkel való kapcsolat. Mindezekről Isten már Mózes által kijelentette Izráel népének (s ez a parancsa természetesen érvényes az Újszövetségben is):
„Ne legyen köztetek olyan, aki a fiát vagy leányát áldozatul elégeti, ne legyen varázslást űző, se jelmagyarázó, kuruzsló vagy igéző! Ne legyen átokmondó, se szellemidéző, se jövendőmondó, se halottaktól tudakozódó. Mert utálatos az Úr előtt mindaz, aki ilyet cselekszik”(5Móz 18,10-12).
Az utóbbi években hazánkban is rendkívüli módon elszaporodott az okkultizmust terjesztő cikkek, könyvek, műsorok száma, tömegek növekvő démoni befolyásoltságát eredményezve. Sajnos, majd jönni fog a rossz „vetés” félelmetes „aratása” is (Gal 6,7)! A rengeteg szomorú jelenség közül csak néhányat hadd soroljak fel. Megrendítő, amikor pl. már óvodás gyerekek is a horoszkóppal foglalkoznak, pontosan tudva, hogy milyen asztrológiai jegyben születtek. Isten Igéjéről viszont fogalmuk sincs... Iskolások kabalafigurájukban bíznak, Uri Gellert próbálják utánozni, szellemidézést „játszanak” stb. Utóbbival kapcsolatban le kell szögeznünk, hogy sohasem a halott lelke jelentkezik a „halottidézés” során, hanem démoni csalás áldozata lesz az ember (3Móz 20,27). Még rosszabb, amikor valamelyik kollégiumban a tanár jósolgat a lányoknak ...
Emberek kapva kapnak a mágikus – bár „tudományos” köntösbe öltöztetett – gyógymódokon, mint pl. akupunktúra, reflexzóna-masszázs, autogén tréning. Orvosok, pszichiáterek (sőt némely lelkész is) okkult gyökerű befolyásolási technikákat is alkalmaznak pácienseik „kezelésére” (hipnózis, szuggesztió és hasonlók...).
Ezen kívül vallási tévelygések terjesztésével is „arat” a Sátán, a „világosság angyalának” tettetve magát (2Kor 11,14). Nem hallgathatjuk el, hogy a római egyház Mária-kultuszát is, más elhunyt szentek segítségül hívásával együtt, Isten halottidézési tilalma megszegésének kell tartanunk. De a pünkösdizmus és az ún. karizmatikus irányzatok területén is erőteljesen működnek Isten Lelkétől idegen erők. És mindez, amit fölsoroltam, csak kis töredéke annak, ami van!
A következmények – a látszólagos problémamentesség után – a kényszer-gondolatokon át az őrültségig, az öngyilkosságig vagy éppen a gyilkosságig terjedhetnek. Akin valamiképpen befolyást szerzett az ördög, azt lehet, hogy egy darabig hosszú pórázon hagyja, de elengedni nem szokta, hanem a kárhozatra vonszolja magával. Sőt, a szülők okkult bűnein keresztül a következő nemzedékekre is jogot formálhat a Sátán!
De mégis van Szabadító! Jézus Krisztus az „erősebb”, akivel szemben meg kell hátrálnia a Sátánnak és a démonok seregének (Lk 11,20-22). „Azért jelent meg az Isten Fia, hogy az ördög munkáit lerontsa” (1Jn 3,8b). Jézus Krisztus értünk történt megváltó kereszthalála, bűntörlő vére megsemmisíti a Sátán jogait (Kol 2,14-15; Jel 12,10-11). Csak valld meg bűnként az Úr előtt őszinte bűnbánattal mindazt, amivel csapdába ejthetett az ördög (egész Isten nélküli, önző életviteledet), és Jézus Krisztus bűnbocsánattal és szabadulással, győzelemmel és bizonyossággal, értelmes és örök élettel ajándékoz meg! Az Úr Jézus nevében tagadd meg a Sátán uralmát életed felett!
Hadd zárjam személyes szóval. Én is az ördög foglya voltam. Családunk tele volt babonákkal, magam is vonzódtam az okkult dolgok felé. Megvolt ennek a következménye is nálam: káromló és öngyilkossági gondolatokban, meg egyebekben is...
De most boldogan hirdetem: Jézus Krisztus meg tud szabadítani a Sátán markából! 
Adámi László

(Megjelent a „Vetés és aratás” c. evangéliumi folyóirat 1991/3. számában)